**Μαρούσι 8/2/2023**

**ΔΕΛΤΙΟ ΤΥΠΟΥ**

**Νέα διεθνής συνεργασία για τον έλεγχο της ασφάλειας**

 **των καλλυντικών προϊόντων στοχεύει στην προώθηση της αποδοχής**

**των μεθόδων ελέγχου χωρίς ζώα παγκοσμίως**

Την **Τετάρτη 8 Φεβρουαρίου 2023**, ξεκίνησε στη Νέα Υόρκη τη δράση της η νέα **Παγκόσμια Συνεργασία για την Ασφάλεια των Καλλυντικών** (ICCS – International Collaboration on Cosmetics Safety), με τη συμμετοχή περισσότερων από **35 κατασκευαστών και προμηθευτών καλλυντικών, βιομηχανικών ενώσεων και οργανώσεων προστασίας των ζώων.** Στόχος της συνεργασίας είναι η προώθηση της υιοθέτησης **μεθόδων αξιολόγησης ασφάλειας χωρίς ζώα για τα καλλυντικά και τα συστατικά τους**.

Το ICCS συνεργάζεται με διάφορους οργανισμούς με τους παρακάτω στόχους:

* Αξιολόγηση και περαιτέρω ανάπτυξη μεθόδων αξιολόγησης ασφάλειας χωρίς ζώα και προώθηση της επιστημονικής τους εγκυρότητας για την ανθρώπινη υγεία και την προστασία του περιβάλλοντος.
* Διαμοιρασμός των αποτελεσμάτων των ερευνητικών δραστηριοτήτων με τις ρυθμιστικές αρχές για τη νομοθετική αποδοχή τους σε όλο τον κόσμο.
* Παροχή εκπαίδευσης και εκπαιδευτικού υλικού για την επιτάχυνση της ευρείας υιοθέτησης της επιστήμης για την ασφάλεια χωρίς ζώα.

Το ICCS συγκεντρώνει επιστήμονες από κορυφαίους οργανισμούς σε όλο τον κόσμο για ένα μέλλον χωρίς συστατικά ή προϊόντα δοκιμάζονται σε ζώα.

Σήμερα, ενώ η έρευνα και οι επιστημονικές μέθοδοι χωρίς ζώα έχουν προχωρήσει, πολλοί νομοθετικοί κανονισμοί εξακολουθούν να απαιτούν δεδομένα δοκιμών σε ζώα και δεν έχουν ακόμη ενσωματώσει την ταχεία πρόοδο της εφαρμογής καινοτόμων μεθόδων χωρίς ζώα στην αξιολόγηση ασφάλειας. Αυτό οδηγεί στην ανάγκη για δεδομένα ελέγχων σε ζώα ακόμη και όταν υπάρχουν βιώσιμες εναλλακτικές λύσεις. Το ICCS στοχεύει να καλύψει αυτό το κενό με την κατανόηση των ρυθμιστικών αναγκών και την παροχή έγκυρων επιστημονικών λύσεων που βασίζονται σε καινοτόμες προσεγγίσεις χωρίς ζώα.

Η βιομηχανία καλλυντικών και οι οργανώσεις προστασίας των ζώων βρίσκονται στην πρώτη γραμμή της ανάπτυξης, της αξιολόγησης και της χρήσης μεθόδων αξιολόγησης ασφάλειας χωρίς ζώα **για σχεδόν 40 χρόνια**. Έχουν συνεισφέρει στην αντικατάσταση των δοκιμών σε ζώα για την αξιολόγηση του ερεθισμού του δέρματος, της γενετικής τοξικολογίας, του ερεθισμού των ματιών και της ευαισθητοποίησης του δέρματος μέσω καινοτόμων μεθοδολογιών “in silico” και “in vitro”.

Η Πρόεδρος και Διευθύνων Σύμβουλος του ICCS, Erin Hill, δήλωσε: «Έχουμε δει σημαντικές επιστημονικές προόδους στην ανάπτυξη, την αξιολόγηση και τη χρήση μεθόδων χωρίς ζώα για την αξιολόγηση της ασφάλειας τις τελευταίες δεκαετίες. Το ICCS συγκεντρώνει επιστήμονες από κορυφαίους οργανισμούς σε όλο τον κόσμο για να συνεχίσει αυτή τη δυναμική εργασία προς την κοινή μας φιλοδοξία για ένα μέλλον χωρίς συστατικά ή προϊόντα που δοκιμάζονται σε ζώα. Το ICCS είναι μια παγκόσμια συνεργασία που επικεντρώνεται στην επιστήμη της ασφάλειας χωρίς ζώα για τα καλλυντικά και τα συστατικά τους, που σήμερα αντιμετωπίζει μοναδικές προκλήσεις και διαφορετικές παγκόσμιες νομοθεσίες. Είναι τιμή μου να ηγούμαι του οργανισμού σε μια τόσο σημαντική στιγμή».

Η Hill είναι συνιδρύτρια και Πρόεδρος του Institute for In Vitro Sciences (IIVS), το οποίο είναι ένα μη κερδοσκοπικό εργαστήριο έρευνας και δοκιμών και από το 1997 είναι αφιερωμένο στη χρήση και την αποδοχή μεθόδων δοκιμών χωρίς ζώα παγκοσμίως. Ως Πρόεδρος και Διευθύνων Σύμβουλος του ICCS, η Hill θα προσφέρει την εκτεταμένη τεχνογνωσία της, έχοντας συνεργαστεί με διάφορα ενδιαφερόμενα μέρη για την εκπαίδευση σε μεθόδους ελέγχου χωρίς ζώα. Η θέση της στο ICCS θα της επιτρέψει να αντλήσει πόρους από το IIVS και άλλα μέλη για να δημιουργήσει ειδικά προγράμματα για την αποδοχή των μεθόδων αυτών για τα καλλυντικά και τα συστατικά τους.

Ο John Chave, αναπληρωτής πρόεδρος του διοικητικού συμβουλίου της ICCS και γενικός διευθυντής της Cosmetics Europe, δήλωσε: «Η ασφάλεια των καλλυντικών και των προϊόντων προσωπικής φροντίδας που χρησιμοποιούν και εμπιστεύονται οι καταναλωτές καθημερινά είναι η κορυφαία προτεραιότητά μας. Χάρη στις εξελιγμένες επιστημονικές μεθόδους, μπορούμε να εξασφαλίσουμε ότι οι αξιολογήσεις ασφάλειας των καλλυντικών πραγματοποιούνται με αυστηρό και ηθικό τρόπο, χωρίς δοκιμές σε ζώα. Πρέπει να γίνουν περισσότερα καθώς προχωρά η επιστήμη και ήδη πολλά ερευνητικά έργα βρίσκονται σε εξέλιξη στο ICCS για περαιτέρω προώθηση των επιστημονικών μεθόδων χωρίς ζώα».

Για περισσότερες λεπτομέρειες σχετικά με το ICCS και τα μέλη του, επισκεφθείτε τη διεύθυνση [www.iccs-cosmetics.org](http://www.iccs-cosmetics.org).

\*All media inquiries should be addressed to media@iccs-cosmetics.org.